Smernica Komisie
z 28. marca 1989,
ktorou sa prispôsobuje technickému pokroku smernica Rady 76/759/EHS o aproximácii právnych predpisov členských štátov o smerových svetlách motorových vozidiel a ich prípojných vozidiel
(89/277/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou 87/403/EHS [2], najmä na jej článok 11,
so zreteľom na smernicu Rady 76/759/EHS z 27. júla 1976 o aproximácii právnych predpisov členských štátov o smerových svetlách motorových vozidiel a ich prípojných vozidiel [3], naposledy zmenenú a doplnenú smernicou 87/354/EHS [4], najmä na jej článok 10,
keďže na základe skúseností a z hľadiska súčasného stavu poznania je teraz možné doplniť niektoré požiadavky a prispôsobiť ich lepšie skutočným prevádzkovým podmienkam, a tak zlepšiť bezpečnosť poskytovanú cestujúcim vo vozidle a ostatným užívateľom cesty;
keďže opatrenia zabezpečené touto smernicou sú v zhode so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku,
PRIJALA TÚTO SMERNICU:
Článok 1
Prílohy smernice 76/759/EHS sa týmto mení a dopĺňa v súlade s prílohou k tejto smernici.
Článok 2
1. S účinnosťou od 31. marca 1989 nemôže žiadny členský štát:
a) - odmietnuť vzhľadom na typ vozidla udeliť EHS typové schválenie, vydať dokument uvedený v poslednej zarážke článku 10 ods. 1 smernice 70/156/EHS alebo udeliť národné typové schválenie, alebo
- zakázať uvedenie do prevádzky vozidiel z dôvodov týkajúcich sa smerových svetiel, ak tieto spĺňajú ustanovenia tejto smernice;
b) - odmietnuť udeliť EHS typové schválenie komponentu alebo národné schválenie komponentu vzhľadom na uvedené smerové svetlá, ak spĺňajú požiadavky tejto smernice alebo
- zakázať uviesť smerové svetlá trh, ak sú tieto vybavené EHS typovou schvaľovacou značkou komponentu vydanou v zhode s ustanoveniami tejto smernice.
2. S účinnosťou od 1. októbra 1991 členské štáty:
a) - nebudú naďalej vydávať dokument uvedený v poslednej zarážke článku 10 ods. 1 smernice 70/156/EHS na typ vozidla, ktorého smerové svetlá nespĺňajú ustanovenia tejto smernice,
- môžu odmietnuť udeliť národné typové schválenie typu vozidla, ak jeho smerové svetlá nespĺňajú požiadavky tejto smernice;
b) - nebudú naďalej udeľovať EHS typové schválenie komponentu smerovým svetlám, ak tieto nespĺňajú požiadavky tejto smernice,
- môžu odmietnuť udeliť vnútroštátne typové schválenie komponentu uvedeným smerovým svetlám, ak tieto nespĺňajú ustanovenia tejto smernice.
Tento dátum sa však posúva na 1. október 1993 v prípade EHS typového schválenia komponentu pri smerových svetlách kategórie 5.
3. S účinnosťou od 1. októbra 1995 môžu členské štáty zakázať uviesť do prevádzky vozidlá, ktorých smerové svetlá nespĺňajú ustanovenia tejto smernice, ako aj umiestniť na trh také smerové svetlá, ktoré nie sú vybavené typovou schvaľovacou značkou vydanou v súlade s ustanoveniami tejto smernice.
4. Bez vplyvu na bod 2 písm. b) budú členské štáty naďalej uznávať EHS typové schválenia komponentu, udelené smerovým svetlám podľa smernice 76/759/EHS v prípade zariadení určených na montáž na vozidlá, ktoré sú už v prevádzke, a môžu tiež udeľovať EHS typové schválenie komponentu smerovým svetlám podľa smernice 76/759/EHS za predpokladu, že sú tieto zariadenia určené ako náhradné diely na vozidlá v prevádzke a že nie je pri týchto zariadeniach technicky možné plniť ustanovenia tejto smernice.
Článok 3
Ustanovenia článku 2 neplatia, ak sú v rozpore s ustanoveniami článku 2 ods. 2, ods. 3 a ods. 4 smernice Komisie 89/278/EHS z 28. marca 1989, ktorá prispôsobuje technickému pokroku smernicu Rady 76/756/EHS o aproximácii právnych predpisov členských štátov týkajúcich sa montáže zariadení na osvetlenie a svetelnú signalizáciu na motorové a ich prípojné vozidlá [5].
Článok 4
Členské štáty do 30. septembra 1989 uvedú do platnosti ustanovenia potrebné na dosiahnutie súladu s touto smernicou. Okamžite o tom budú informovať Komisiu.
Článok 5
Táto smernica je adresovaná členským štátom.
V Bruseli 28. marca 1989